विजेन्द्र ने अपने निजी जीवन में सामन्तवादी जीवन-मूल्यों के अभिशाप झेले हैं। उन्होंने अपनी छोटी पुत्री रोचना विश्वकीर्ति का विवाह एक ऐसे ठाकुर परिवार में किया, जो सामन्ती जीवन-मूल्यों का अनुयायी था। इस कारण उनकी पुत्री को अनेक मानसिक क्लेश झेलने पड़े। वह मानसिक रूप से इतनी संत्रस्त रहने लगी कि उसने 24 सितम्बर 2013 को आत्महत्या कर ली। यह सूचना उसके पुत्र लोकवर्धन ने कवि तक पहुँचाई। उस समय वह तुम्हारे लिए एक कविता की रचना कर रहे थे। संयोग से यह कविता रोचना विश्वकीर्ति को ही सम्बोधित है। शोक समाचार सुनते ही कवि इतना शोक-मग्न हो गया कि उसने बड़े मुश्किल से स्वयं को सँभाला और कविता के अन्त में मृत्यु को सम्बोधित करते हुए कहा - ओ मृत्यु/तू काल की अखज है मेरे लिए, काली घिन/जब तक जीवन में सौन्दर्य है, प्यार है, क्रिया है/मैं क्यों लगाऊँ तुझे अपने मुँह/गड़ा ले पैने नख चाहे जितने/मेरी पसलियों में।